CELEX: 32017D0074
Language: mt
Date: 2016-11-25 00:00:00
Title: Deċiżjoni ta' Implimentazzjoni tal-Kummissjoni (UE) 2017/74 tal-25 ta' Novembru 2016 li tistabbilixxi indikatur fiskali komuni għaż-żjut tal-gass u għall-pitrolju (notifikata bid-dokument C(2016) 7546)

14.1.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 10/7
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2017/74
   tal-25 ta' Novembru 2016
   li tistabbilixxi indikatur fiskali komuni għaż-żjut tal-gass u għall-pitrolju
   
      
         (notifikata bid-dokument C(2016) 7546)
      
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 95/60/KE tas-27 ta' Novembru 1995 dwar l-immarkar fiskali tan-nafta u tal-pitrolju (1), u b'mod partikolari l-Artikolu 2(2) tagħha,
   Billi:
   
               (1)
            
            
               Biex is-suq intern jiffunzjona sewwa, u b'mod partikolari biex ma jkunx hemm evażjoni ta' taxxa, id-Direttiva 95/60/KE tipprevedi sistema ta' indikaturi komuni għall-identifikazzjoni taż-zjut tal-gass, li jinsab fil-kodiċi 2710 00 69 tan-Nomenklatura Magħquda (NM), u tal-pitrolju, li jinsab fil-kodiċi NM 2710 00 55, li nħarġu għall-konsum eżenti mid-dazju tas-sisa, jew suġġetti għal rata mnaqqsa tad-dazju tas-sisa. L-ewwel kodiċi nqasam fil-kodiċijiet NM 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 u 2710 20 19, sabiex jiġi kopert il-kontenut tal-kubrit u l-preżenza tal-bijodiżil fiż-żejt tal-gass, u t-tieni kodiċi ġie traspost għall-kodiċi NM 2710 19 25 (2).
            
         
               (2)
            
            
               Id-Deċiżjoni ta' Implimentazzjoni tal-Kummissjoni 2011/544/UE (3) stabbiliet il-prodott identifikat bl-isem xjentifiku ta' N-etil-N-[2-(1-isobjutossietossi)etil]-4-(fenilażo)anilina (Solvent Yellow 124) bħala l-indikatur fiskali komuni stipulat bid-Direttiva 95/60/KE, għall-immarkar taż-żjut tal-gass u tal-pitrolju li ma tħallasx id-dazju fuqhom bir-rata sħiħa applikabbli għal dawn il-prodotti tal-enerġija li jintużaw bħala propellanti.
            
         
               (3)
            
            
               L-Artikolu 2 tad-Deċiżjoni ta' Implimentazzjoni 2011/544/UE jeżiġi li d-Deċiżjoni ta' Implimentazzjoni tiġi riveduta sa mhux aktar tard mill-31 ta' Diċembru 2016, fid-dawl tal-iżviluppi tekniċi fil-qasam tas-sistemi ta' indikaturi u billi titqies il-ħtieġa li jiġi miġġieled l-użu frodulenti taż-żjut minerali li huma eżentati mid-dazju tas-sisa, jew li huma suġġetti għal rata mnaqqsa tad-dazju tas-sisa.
            
         
               (4)
            
            
               Bħala parti mill-proċess ta' reviżjoni, il-Kummissjoni nediet sejħa għall-espressjonijiet ta' interess biex jitressqu l-prodotti addattati biex jintużaw bħala indikatur fiskali għaż-żjut tal-gass u għall-pitrolju (4). Il-Kummissjoni tixtieq tidentifika sustanza bħala indikatur li tkun taħdem aħjar fir-rigward ta' sett ta' kriterji predefiniti, meta mqabbla mas-sustanza li qed tintuża fil-preżent.
            
         
               (5)
            
            
               Billi r-reviżjoni għadha ma ntemmitx is-Solvent Yellow 124 għandu jibqa' jintuża bħala l-indikatur fiskali komuni fit-tifsira tad-Direttiva 95/60/KE u suġġett għall-kundizzjonijiet stabbiliti f'dik id-Direttiva.
            
         
               (6)
            
            
               Din id-Deċiżjoni ma tħoll lill-ebda impriża mill-obbligi tagħha skont l-Artikolu 102 tat-Trattat.
            
         
               (7)
            
            
               L-opportunitajiet li joffru żviluppi futuri fix-xjenza għandhom jitqiesu billi jiġi stabbilit limitu ta' żmien għar-reviżjoni ta' din id-Deċiżjoni.
            
         
               (8)
            
            
               Għandha ssir reviżjoni ta' din id-Deċiżjoni fi kwalunkwe ħin qabel din l-iskadenza jekk is-Solvent Yellow 124 jinstab li qed jikkawża żieda fl-evażjoni fiskali jew ħsara addizzjonali fuq is-saħħa jew fuq l-ambjent, jew jekk il-Kummissjoni ssib sustanza li tkun taħdem aħjar mis-Solvent Yellow 124.
            
         
               (9)
            
            
               Għaldaqstant, id-Deċiżjoni ta' Implimentazzjoni 2011/544/UE għandha titħassar.
            
         
               (10)
            
            
               Il-miżuri previsti f'din id-Deċiżjoni huma skont l-opinjoni tal-Kumitat dwar id-Dazju tas-Sisa,
            
         ADOTTAT DIN ID-DEĊIŻJONI:
   Artikolu 1
   L-indikatur fiskali komuni stipulat bid-Direttiva 95/60/KE, għall-immarkar taż-żjut tal gass kollha li jaqgħu taħt il-kodiċijiet NM 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 u 2710 20 19, kif ukoll tal-pitrolju li jaqa' taħt il-kodiċi NM 2710 19 25, għandu jkun is-Solvent Yellow 124, kif speċifikat fl-Anness ta' din id-Deċiżjoni.
   L-Istati Membri għandhom jiffissaw livell ta' indikatur ta' mill-anqas 6 mg u mhux aktar minn 9 mg ta' indikatur għal kull litru ta' żejt minerali.
   Artikolu 2
   Din id-Deċiżjoni għandha tiġi riveduta sa mhux aktar tard mill-31 ta' Diċembru 2021, filwaqt li jitqiesu l-iżviluppi tekniċi fil-qasam tas-sistemi ta' indikaturi u l-ħtieġa li jiġi miġġieled l-użu frodulenti taż-żjut minerali li huma eżentati mid-dazju s-sisa, jew li huma suġġetti għal rata mnaqqsa tad-dazju tas-sisa.
   Għandha ssir reviżjoni ta' din id-Deċiżjoni qabel jekk is-Solvent Yellow 124 jinstab li qed jikkawża żieda fl-evażjoni fiskali jew ħsara addizzjonali fuq is-saħħa jew fuq l-ambjent, jew jekk il-Kummissjoni ssib sustanza li tkun taħdem aħjar mis-Solvent Yellow 124.
   Artikolu 3
   Id-Deċiżjoni ta' Implimentazzjoni 2011/544/UE tħassret.
   Artikolu 4
   Din id-Deċiżjoni hija indirizzata lill-Istati Membri.
   
      Magħmula fi Brussell, il-25 ta' Novembru 2016.
      
         
            Għall-Kummissjoni
         
         Pierre MOSCOVICI
         
            Membru tal-Kummissjoni
         
      
   
   
      (1)  ĠU L 291, 6.12.1995, p. 46.
   
      (2)  Il-kodiċijiet tan-nomenklatura magħquda għandhom ikunu dawk tar-Regolament ta' Implimentazzjoni tal-Kummissjoni (UE) 2015/1754 tas-6 ta' Ottubru 2015 li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni (ĠU L 285, 30.10.2015, p. 1).
   
      (3)  Id-Deċiżjoni ta' Implimentazzjoni tal-Kummissjoni 2011/544/UE tas-16 ta' Settembru 2011 li tistabbilixxi indikatur fiskali komuni għall-gażolji u l-kerosin (ĠU L 241, 17.9.2011, p. 31).
   
      (4)  ĠU C 299, 11.9.2015, p. 28.
   
      ANNESS
      
                  1.
               
               
                  Identifikazzjoni skont l-Indiċi tal-Kulur: Solvent Yellow 124
                  
               
            
                  2.
               
               
                  L-isem xjentifiku: N-Etil-N-[2-(1-isobutossietossi)etil]-4-(fenilażo)anilina.